CELEX: 32015D0646
Language: mt
Date: 2015-04-23 00:00:00
Title: Deċiżjoni ta' Implimentazzjoni tal-Kummissjoni (UE) 2015/646 tat-23 ta' April 2015 skont l-Artikolu 3(3) tar-Regolament (UE) Nru 528/2012 tal-Parlament Ewropew u tal-Kunsill dwar il-kulturi tal-batterji intenzjonati li jirriduċu s-solidi organiċi u li jitqiegħdu fis-suq għal dak il-għan (Test b'rilevanza għaż-ŻEE)

24.4.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 106/79
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/646
   tat-23 ta' April 2015
   skont l-Artikolu 3(3) tar-Regolament (UE) Nru 528/2012 tal-Parlament Ewropew u tal-Kunsill dwar il-kulturi tal-batterji intenzjonati li jirriduċu s-solidi organiċi u li jitqiegħdu fis-suq għal dak il-għan
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 528/2012 tal-Parlament Ewropew u tal-Kunsill tat-22 ta' Mejju 2012 dwar it-tqegħid fis-suq u l-użu tal-prodotti bijoċidali (1), u b'mod partikolari l-Artikolu 3(3) tiegħu,
   Billi:
   
               (1)
            
            
               Fl-1 ta' April 2014, l-Irlanda talbet lill-Kummissjoni tiddeċiedi, skont l-Artikolu 3(3) tar-Regolament (UE) Nru 528/2012, dwar jekk żewġ prodotti, li jikkonsistu minn kulturi tal-batterji, intenzjonati li jirriduċu s-solidi organiċi u li jitqiegħdu fis-suq għal dak il-għan, humiex prodotti bijoċidali għall-finijiet tal-Artikolu 3(1)(a) ta' dak ir-Regolament.
            
         
               (2)
            
            
               Skont l-informazzjoni fornuta, l-ewwel prodott idewweb l-ħama organika, inaqqas il-livelli tas-sulfur tal-idroġenu u l-ammonijaka tan-nitroġenu u jippurifika l-ilma tal-vaski u l-laguni, — u t-tieni prodott jaċċellera l-ossidazzjoni bijoloġika tal-iskart organiku solidu u d-degradazzjoni organika bijoloġika, itejjeb l-effiċjenza tad-diġestjoni aerobika, inaqqas il-ħama organika fil-qiegħ tal-lagi, il-vaski u sistemi tal-iskart tal-ilma u jnaqqas il-produzzjoni odoruża gassuża.
            
         
               (3)
            
            
               Dawn il-prodotti, bħala effett sekondarju, jirriduċu l-iżvilupp tal-algi fl-ilma iżda ma humiex intenzjonati għal dak il-għan u ma saret l-ebda stqarrija li jistgħu jintużaw għalhekk.
            
         
               (4)
            
            
               Skont l-Artikolu 3(1)(a) tar-Regolament (UE) Nru 528/2012 huma biss il-prodotti li huma intenzjonati li jeqirdu, jimpedixxu, jrendu mhux dannuż, jipprevjenu l-azzjoni ta', jew li jeżerċitaw b'mod ieħor effett ta' kontroll fuq kwalunkwe organiżmu ta' ħsara bi kwalunkwe mezz għajr b'azzjoni sempliċiment fiżika jew mekkanika, li jikkostitwixxu prodotti bijoċidali.
            
         
               (5)
            
            
               Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Prodotti Bijoċidali,
            
         ADOTTAT DIN ID-DEĊIŻJONI:
   Artikolu 1
   Il-kulturi tal-batterji intenzjonati li jirriduċu s-solidi organiċi, għandhom jitqiegħdu fis-suq għal dak il-għan u l-unika effett sekondarju tagħhom huwa li jirriduċu l-iżvilupp tal-algi fl-ilma għalkemm ma humiex intenzjonati għal dak il-għan, ma humiex prodotti bijoċidali għall-finijiet tal-Artikolu 3(1)(a) tar-Regolament (UE) Nru 528/2012.
   Artikolu 2
   Din id-Deċiżjoni tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-23 ta' April 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 167, 27.6.2012, p. 1.